รัฐบาลไทย-ข่าวทำเนียบรัฐบาล-เตรียมเฮ! แรงงานต่างด้าวตาม MOU ที่จ้างงานครบ 4 ปี ในปี 65 อยู่และทำงานในไทยต่อ ไม่ต้องกลับประเทศ
วันพุธที่ 2 กุมภาพันธ์ 2565
เตรียมเฮ! แรงงานต่างด้าวตาม MOU ที่จ้างงานครบ 4 ปี ในปี 65 อยู่และทํางานในไทยต่อ ไม่ต้องกลับประเทศ
วันที่ 2 กุมภาพันธ์ 2565 นายสุชาติ ชมกลิ่น รมว.กระทรวงแรงงาน มอบหมาย นายบุญชอบ สุทธมนัสวงษ์ ปลัดกระทรวงแรงงาน เป็นประธานการประชุมคณะกรรมการนโยบายการบริหารจัดการการทํางานของคนต่างด้าว (คบต.) ครั้งที่ 1/2565 ณ ห้องประชุมประสงค์ รณะนันท์ ชั้น 5 ก.แรงงาน
นายบุญชอบ สุทธมนัสวงษ์ ปลัดกระทรวงแรงงาน เปิดเผยว่า ที่ประชุมคณะกรรมการนโยบายการบริหารจัดการการทํางานของคนต่างด้าว (คบต.) ครั้งที่ 1/2565 มีมติเห็นชอบการดําเนินการเพื่อให้แรงงานตาม MOU ที่วาระการจ้างงานครบกําหนด 4 ปี ในปี 2565 สามารถอยู่และทํางานได้ต่อไป โดยไม่ต้องเดินทางกลับประเทศ อย่างไรก็ดีจะต้องรอความยินยอมจากประเทศต้นทาง เนื่องจาก MoU นั้นเป็นสนธิสัญญา รูปแบบหนึ่ง ซึ่งในเบื้องต้นผู้แทนทั้งสามประเทศ เข้าใจสภาพสถานการณ์ และไม่ขัดข้อง โดยจะมีหนังสือแจ้งให้ทราบผ่านช่องทางการทูตโดยเร็วที่สุด ซึ่งหลังจากนี้จะมีการเสนอคณะรัฐมนตรีเพื่อพิจารณาเห็นชอบต่อไป
“ท่านสุชาติ ชมกลิ่น รัฐมนตรีว่าการกระทรวงแรงงาน มีความเข้าใจ และเห็นใจ นายจ้าง/สถานประกอบการ ที่ใช้แรงงานต่างด้าวในสถานการณ์การแพร่ระบาดของโรคโควิด - 19 การดําเนินการตามขั้นตอนที่เคยปฏิบัติต้องเพิ่มความระมัดระวัง และเพิ่มขั้นตอนที่เกี่ยวข้องกับมาตรการป้องกันและควบคุมโรคของสาธารณสุข ทั้งฝั่งประเทศต้นทางและประเทศไทย ทําให้การบริหารจัดการการทํางานของคนต่างด้าวภายในประเทศเกิดความไม่ราบรื่น และอาจส่งผลให้นายจ้าง/สถานประกอบการขาดแคลนแรงงานในการขับเคลื่อนกิจการ อย่างไรก็ดีมาตรการเหล่านี้เป็นสิ่งจําเป็น เพราะความปลอดภัยด้านสุขภาพอนามัยของประชาชนภายในประเทศเป็นเรื่องสําคัญ ซึ่งพล.อ. ประยุทธ์ จันทร์โอชา นายกรัฐมนตรี และพล.อ. ประวิตร วงษ์สุวรรณ รองนายกรัฐมนตรี ซึ่งกํากับดูแลกระทรวงแรงงาน ต่างให้ความสําคัญเป็นอันดับแรก” ปลัดกระทรวงแรงงาน กล่าว
ด้านนายไพโรจน์ โชติกเสถียร อธิบดีกรมการจัดหางาน กล่าวว่า แรงงานต่างด้าวที่เข้ามาทํางานตามบันทึกความตกลงหรือบันทึกความเข้าใจที่รัฐบาลทําไว้กับรัฐบาลต่างประเทศ (MoU) จะได้รับอนุญาตให้อยู่ในราชอาณาจักรและทํางานเป็นระยะเวลา 2 ปี และสามารถต่ออายุได้อีก 2 ปี รวมแล้วเป็นระยะเวลาทั้งสิ้น 4 ปี ในภาวะปกติเมื่อครบกําหนดแล้วแรงงานต่างด้าวกลุ่มนี้จะต้องเดินทางกลับประเทศต้นทาง หากต้องการกลับเข้ามาทํางานในประเทศไทยอีกครั้งจะต้องดําเนินการนําเข้าแรงงานตาม MOU แต่ในสถานการณ์การแพร่ระบาดของโรคโควิด - 19 เมื่อขั้นตอนเดิมไม่สามารถดําเนินการได้ จึงมีการหารือร่วมกันระหว่างหน่วยงานที่เกี่ยวข้อง อาทิ กระทรวงแรงงาน มหาดไทย สํานักงานตรวจคนเข้าเมือง กระทรวงการต่างประเทศ และสาธารณสุข โดยเห็นชอบในหลักการ การดําเนินการเพื่อให้แรงงานตาม MOU ที่วาระการจ้างงานครบกําหนด 4 ปี ในปี 2565 สามารถอยู่และทํางานได้ต่อไป โดยไม่ต้องเดินทางกลับประเทศ ซึ่งทันทีที่ประเทศต้นทางตอบรับ เราก็พร้อมที่เสนอต่อครม. เมื่ออนุมัติ กระทรวงมหาดไทยจะออกประกาศ อนุญาตให้คนต่างด้าวอยู่ในราชอาณาจักรเป็นกรณีพิเศษเพื่อการทํางานอีก 6 เดือน นับจากวันที่การอนุญาตให้อยู่ในราชอาณาจักรสิ้นสุดลง เพื่อให้แรงงานต่างด้าวดําเนินการตามขั้นตอนจนได้ใบอนุญาตทํางานและสามารถอยู่ในประเทศไทยได้อย่างถูกต้องตามกฎหมาย ซึ่งมีขั้นตอน ดังนี้
1. ตรวจสุขภาพ เพื่อนําใบรับรองแพทย์ไปยื่นขออนุญาตทํางาน
2.ขออนุญาตทํางานต่อนายทะเบียน โดยกรมการจัดหางาน จะออกใบอนุญาตทํางานให้ตามระยะเวลาไม่เกิน 2 ปี
3.ขอรับการตรวจอนุญาตให้อยู่ในราชอาณาจักรเป็นการชั่วคราว โดยพนักงานเจ้าหน้าที่จากสํานักงานตรวจคนเข้าเมืองจะตรวจอนุญาตให้อยู่ในราชอาณาจักรเป็นการชั่วคราวต่อไปเพื่อทํางาน ไม่เกิน 2 ปี นับจากวันที่การอนุญาตให้อยู่ในราชอาณาจักรสิ้นสุด
4. จัดทําทะเบียนประวัติคนซึ่งไม่มีสัญชาติไทย
ขอให้นายจ้าง/สถานประกอบการ และแรงงานต่างด้าว ติดตามข่าวสารจากกรมการจัดหางานอย่างใกล้ชิด ทาง www.doe.go.th/prd/ หรือสอบถามข้อมูลเพิ่มเติมได้ที่สํานักงานจัดหางานจังหวัดทุกจังหวัด สํานักงานจัดหางานกรุงเทพมหานครพื้นที่ 1 – 10 สายด่วนกระทรวงแรงงาน โทร.1506 กด 2 กรมการจัดหางาน หรือสายด่วนกรมการจัดหางาน โทร.1694